Лістоў з падобнымі ўспамінамі ў лоеўскім Музеі бітвы за Днепр захоўваецца некалькі дзясяткаў. “Лісты з фронту” — так называюцца музейныя заняткі, якія праводзяць для навучэнцаў Лоеўскай сярэдняй школы імя А.В.Казлова супрацоўнікі музея ў рамках рэалізацыі культурна-адукацыйнага праекта “Музей і школа”. “Асноўныя наведвальнікі музея — гэта прадстаўнікі ўстаноў адукацыі. Наш музей вузкатэматычны, таму вялікая і багатая частка гісторыі Лоеўшчыны не асветлена ў экспазіцыі. Дзякуючы праекту “Музей і школа”, было вырашана запоўніць гэты прабел. Праграма праекта складаецца з 34 гадзін і рэалізуецца па пяці тэматычных раздзелах: “Гісторыя краю”, “Родазнаўства”, “Народазнаўства”, “Спадчына”, “У свеце музеяў”. Нам хацелася адысці ад класічных лекцый, таму былі выбраны розныя формы работы з вучнямі. Праводзім музейныя святы, музейныя ўрокі, тэатралізаваныя паказы, урокі мужнасці, распрацавалі і гістарычную гульню. Гэта наш першы вопыт цеснага супрацоўніцтва са школамі. І, лічым, даволі паспяховы, што пацвярджае не толькі цікавасць педагогаў і навучэнцаў да музейных заняткаў, але і дыплом ІІІ ступені, які атрымаў музей за рэалізацыю праекта на ІІІ Нацыянальным форуме “Музеі Беларусі” ў Магілёве”, — паведамляе старшы навуковы супрацоўнік Музея бітвы за Днепр Ксенія Уладзіміраўна Сямашка.